**Memfites** (m.kreik. Μεμφίτης νομός, *Memfitēs nomos*), egyptiläisittäin **Inbu-hedj** (egypt. 𓈠, *Jnbw-ḥḏ*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen ensimmäinen nomos.

Nomoksen alkuperäisen egyptinkielisen nimen suomennos on "Valkea muuri". Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Inebu-hedju*, *In(e)bu-hedj* ja *Aneb-Hetch*. Tutkimuksessa nomokseen viitataan usein tunnuksella L01.

Maantiede
---------

Memfiteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen ensimmäinen eli eteläisin nomos Niilin yläjuoksulta laskien ja sijaitsi Ylä-Egyptin vastaisella rajalla. Se luettiin joskus kuuluvaksi erilliseen Keski-Egyptiin eli Heptanomiihin Ylä-Egyptin pohjoisosan ohella. Nomoksen alue ulottui Afroditopoliista Memfiiseen noin 45 kilometrin matkan Niilin vartta. Sen eteläpuolella eli yläjuoksulla päin sijaitsivat Ylä-Egyptin Arsinoiteen nomos (U21) ja Afroditopoliteen nomos (U22) ja pohjoispuolella eli alajuoksulla päin lännestä itään Letopoliteen nomos (U2), Athribiteen nomos (U10) ja Heliopoliteen nomos (U13).

Nomoksen pääkaupunki (*mētropolis*) oli Memfis eli egyptiläisittäin Inebhedj/Mennefer (nyk. Mit Rahina). Nomoksen pinta-alaksi on jossakin vaiheessa sen historiaa laskettu 102 003 *aruraa* (auranalaa) eli noin 281 neliökilometriä.

Historia
--------

Memfiteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Tutkimuksessa nomoksesta käytetään usein tunnusta L01, jolla siihen voidaan viitata nimenmuutoksista riippumatta.

Memfis toimi välillä koko Egyptin pääkaupunkina ja faaraoiden asuinpaikkana. Se samoin kuin koko Memfiteen nomos nousi kukoistukseen Theban taannuttua valtakunnan keskuksena, ja taantui vuorostaan Aleksandrian noustua.

Nomos tunnetaan Ptolemaios II Filadelfoksen aikaisesta tuloverotusta käsittelevästä papyruksesta (*Papyrus Revenue Laws*, *Rev. pap.*). Antiikin ajan kirjailijoista nomoksen mainitsevat Strabon, Plinius vanhempi ja Klaudios Ptolemaios. Se tunnetaan myös nomoksen lyömistä roomalaisaikaisista rahoista.

Nomoksen pääjumalia olivat Ptah, tämän kumppani Sekhmet, heidän lapsensa Nefertem sekä Hathor. Faarao Senusret I:n niin kutsutussa Valkoisessa kappelissa nomoksen jumalana esiintyy "Horus Inebhedjin edessä".

Lähteet
-------

1. 1 2  Memphites *Trismegistos*. Viitattu 19.10.2020.
2. ↑  Memphites Nomos *Pleiades*. Viitattu 19.10.2020.
3. ↑  Schweitzer, Simon D.: Jnb.w-ḥḏ *Ancient Egyptian Dictionary*. Viitattu 19.10.2020.
4. 1 2 3  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
5. 1 2 3  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
6. 1 2  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
7. 1 2 3  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
8. 1 2  List of places *Trismegistos*. Viitattu 19.10.2020.
9. 1 2 3 4  Lower Egypt province ('nome') 1 *Digital Egypt for Universities*.  2002. University College London. Viitattu 19.10.2020.
10. ↑  Wilkinson, J. Gardner: *Ancient Egyptians (2 Vols)*, s. 230. Routledge, 2013. ISBN 9781134568635. Teoksen verkkoversio.
11. ↑  Bagnall, Roger S.: *Egypt in Late Antiquity*, s. 333–335. Princeton University Press, 1996. ISBN 9780691010960.
12. ↑  Smith, William: "Aegyptus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Memfites** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |